Αικατερίνη Πάβλοβνα της Ρωσίας

Η Αικατερίνη Πάβλοβνα (ρωσ. Екатерина Павловна, 21 Μαΐου 1788 - 9 Ιανουαρίου 1819) του Οίκου των Ρομανώφ ήταν μεγάλη δούκισσα της Ρωσίας και με τους γάμους της έγινε δούκισσα του Ολδεμβούργου και μετά βασίλισσα της Βυρτεμβέργης.

Βιογραφία
Ήταν το έκτο παιδί και η τέταρτη κόρη του Παύλου της Ρωσίας και της Σοφίας Δωροθέας (Μαρίας Φιοντόροβνας), κόρης του Φρειδερίκου Β΄ Ευγενίου της Βυρτεμβέργης. Γεννήθηκε στο Τσάρσκογιε Σελό και έλαβε το όνομά της προς τιμήν της εκ πατρός γιαγιάς της, Αικατερίνης Β΄ της Ρωσίας, και ήταν γνωστή στην οικογένειά της ως "Κάτυα". Είχε πολύ στενή σχέση με τον πρώτο αδελφό της, Αλέξανδρο. Περιγράφηκε ως όμορφη, ζωντανή και είχε μια χαρούμενη παιδική ηλικία με εκπαίδευση που επέβλεψε η μητέρα της. Θεωρείται ότι ήταν η αγαπημένη κόρη της μητέρας της και η αγαπημένη αδελφή του Αλεξάνδρου.  

Το 1809 ο Ναπολέων Βοναπάρτης συνειδητοποίησε ότι η σύζυγός του, Ιωσηφίνα, πλέον 46 ετών, δεν θα του έκανε απογόνους και αποφάσισε να την διαζευχθεί. Παρότι το διαζύγιο βγήκε το 1810, ο Ναπολέων έψαχνε υποψήφια νύφη πριν από αυτό. Σε μια διπλωματική επίσκεψη στην Αγία Πετρούπολη ο πρέσβης Ταλλεϋράνδος έκανε νύξη για πιθανό γάμο με τη νεαρή μεγάλη δούκισσα. Η μητέρα της Αικατερίνης τρομοκρατήθηκε και την πάντρεψε αμέσως με τον ανιψιό της, Γεώργιο του Ολδεμβούργου, γιο της αδελφής της, Φρειδερίκης. Την ημέρα του γάμου του ο Γεώργιος διορίστηκε κυβερνήτης του Τβερ, Γιαροσλάβλ και Νόβγκοροντ.

Η Αικατερίνη δημιούργησε στο Τβερ μια μικρογραφία της Αυλής της Αγίας Πετρούπολης με πολυτέλεια, μεγαλοπρεπείς χοροεσπερίδες και δείπνα. Η Αικατερίνη ήταν αφοσιωμένη στον σύζυγό της και ο γάμος τους ήταν αρμονικός. Έζησαν στο Τβερ και ο Γεώργιος ήταν γνωστός ως Γκεόργκι Πετρόβιτς, Πρίγκιπας Ολντενμπύρσκι. Απέκτησαν δύο γιούς. 

Ενώ κατοικούσε στο Τβερ, γνώρισε και υποστήριξε τον ιστορικό και συγγραφέα Νικολάι Μιχαήλοβιτς Καραμζίν να γράψει το ιστορικό του έργο Ιστορία του Ρωσικού Κράτους. Ο αδελφός της, τσάρος Αλέξανδρος Α΄, υιοθέτησε κάποιες ριζοσπαστικές ιδέες από τον κύκλου στον οποίο εκείνη πρωτοστατούσε. Το 1812 κάποιοι που συνωμότησαν να εκθρονίσουν τον Αλέξανδρο υποστήριζαν την ιδέα να την ορίσουν αυτοκράτειρα. Το ίδιος έτος υποστήριξε την ιδέα της ανασυγκρότησης εθνοφρουράς και δημιούργησε νέο σύνταγμα πεζικού που συμμετείχε σε πολλές γνωστές μάχες της εποχής.

Το 1811 το Ολδεμβούργο προσαρτήθηκε στη Γαλλία. Αυτό ήταν προσβολή για τον αδελφό της Αικατερίνης. Με την ήττα του Ναπολέοντα το μεγάλο δουκάτο αποδόθηκε στον Πέτρο Α΄. Ο Γεώργιος ορίστηκε κυβερνήτης του Βόλγα, αλλά απεβίωσε από τύφο το 1812 σε ηλικία 28 ετών. Λέγεται ότι ο θάνατός του ήταν ισχυρό σοκ.

Μετά το θάνατο του συζύγου της έμεινε πολύ καιρό με τα αδέλφια της, κυρίως με τον τσάρο Αλέξανδρο, και ταξίδεψε στην Αγγλία μαζί του για να να συναντήσουν το Γεώργιο, Πρίγκιπα Αντιβασιλέα. Τον συνόδευσε, επίσης, στο Συνέδριο της Βιέννης (1815) και τον επηρέαζε με τις πολιτικές της απόψεις. Ακόμη, προώθησε την ιδέα του γάμου της νεότερης αδελφής της, Άννας, με το Γουλιέλμο Β΄ των Κάτω Χωρών. 

Ενώ βρισκόταν στην Αγγλία, γνώρισε για πρώτη φορά το Γουλιέλμο, Διάδοχο Πρίγκιπα της Βυρτεμβέργης, εξάδελφο δικό της και του αποθανόντος συζύγου της, Γεωργίου, και ερωτεύτηκαν αμέσως. Όμως, ο Γουλιέλμος ήταν ήδη παντρεμένος με την Καρολίνα Αυγούστα της Βαυαρίας. Καθώς το ζεύγος δεν είχε καθόλου καλή σχέση, ισχυρίστηκαν ότι ο γάμος τους δεν είχε ολοκληρωθεί και ακυρώθηκε. Η Αικατερίνη και ο Γουλιέλμος παντρεύτηκαν το 1816 και απέκτησαν δύο κόρες. 

Την ημέρα γέννησης της πρώτης τους κόρης, ο πατέρας του Γουλιέλμου απεβίωσε και η Αικατερίνη έγινε βασίλισσα της Βυρτεμβέργης. Ασχολήθηκε πολύ με τη φιλανθρωπία, στήριξε την εκπαίδευση και οργάνωσε ένα φιλανθρωπικό ίδρυμα που βοήθησε τους κατοίκους κατά το λιμό του 1816.

Απεβίωσε το 1819 σε ηλικία 30 ετών στη Στουτγάρδη από ερυσίπελας που της προκάλεσε η πνευμονία. Ο σύζυγός της έχτισε προς τιμήν της το Μαυσωλείο της Στουτγάρδης. Αργότερα, παντρεύτηκε την εξαδέλφη του, Παυλίνα Θηρεσία της Βυρτεμβέργης, και απέκτησε άλλα τρία παιδιά. Τα παιδιά της Αικατερίνης από τον πρώτο της γάμο είχαν ζήσει μαζί της στη Στουτγάρδη, αλλά μετά το θάνατό της επέστρεψαν στο Ολδεμβούργο και τα ανάθρεψε ο θείος τους, Αύγουστος. 

Οικογένεια
Παντρεύτηκε πρώτα το 1809 τον εξάδελφό της, Γεώργιο του Ολδεμβούργου, και είχε δύο τέκνα:
 Πέτρος Γεώργιος Παύλος Αλέξανδρος (1810 - 1829).
 Πέτρος (1812 - 1881), Δούκας του Ολδεμβούργου, παντρεύτηκε τη Θηρεσία του Νάσσαου και απέκτησε παιδιά..

Το 1812 ο Γεώργιος απεβίωσε.

Το 1816 η Αικατερίνη έκανε δεύτερο γάμο με τον εξάδελφό της, Γουλιέλμο Α΄ της Βυρτεμβέργης, και είχε δύο τέκνα:
 Μαρία Φρειδερίκη Καρλόττα (1816 - 1887), παντρεύτηκε τον Άλφρεντ, Κόμη του Νάιπεργκ.
 Σοφία (1818 - 1877), παντρεύτηκε τον εξάδελφό της, Γουλιέλμο Γ΄ των Κάτω Χωρών.

Πρόγονοι

Πηγές
 Arturo Beeche. The Grand Duchesses
 Detlef Jena. Katharina Pawlowna. Großfürstin von Russland - Königin von Württemberg
 W. Bruce Lincoln. The Romanovs: Autocrats of All the Russians

 Παραπομπές 

Κατηγορία:Οίκος του Σλέσβιχ-Χόλσταϊν-Γκόττορπ
Κατηγορία:Βασίλισσες της Βυρτεμβέργης
Κατηγορία:Πριγκίπισσες της Βυρτεμβέργης
Κατηγορία:Ρώσοι ευγενείς
Κατηγορία:Μεγάλες Δούκισσες της Ρωσίας